**Markedshøring af undervisernes uddannelse ifm. udbud af danskuddannelse for voksne, selvforsørgende udlændinge**

Som led i forberedelserne til det kommende udbud af danskuddannelse for voksne, selvforsørgende udlændinge, ønsker Københavns Kommune (Ordregiver) potentielle tilbudsgiveres perspektiver på Ordregivers udkast til et krav om Tilbudsgiveres medarbejderes kvalifikationer.

Udkast til Ordregivers krav er beskrevet nedenfor:

|  |
| --- |
| **Undervisernes uddannelse og kompetencer**  Leverandøren skal til enhver tid have det fornødne antal fagligt kvalificerede medarbejdere til rådighed. Undervisernes kvalifikationer følger de fastsatte krav i den til enhver tid gældende bekendtgørelse om danskuddannelse til voksne udlændinge m.fl. (for nuværende BEK nr. 1760 af 30/12/2024 § 24 med tilhørende lovgrundlag).  DAV-uddannede undervisere, undervisere med en Master i DsA eller uddannede som indvandrerlærere skal ved Rammeaftalens start udgøre minimum 60% af Leverandørens undervisere. Dette krav gælder for Rammeaftalens første fire år, hvorefter kravet øges til 70 % i Rammeaftalens år fem og seks, og 75 % de sidste to år (dvs. i Rammeaftalens option om forlængelse).  Leverandøren fremlægger løbende dokumentation for medarbejdernes faglige kvalifikationer, jf. pkt. x.  I tilfælde af, at Leverandøren har svært ved at efterleve kravene til undervisernes kompetencer, skal Parterne gå i dialog om mulige tiltag, som kan udbedre udfordringerne. Blandt mulige initiativer kan Ordregiver bede Leverandøren om en skriftlig redegørelse for, hvorfor kravet ikke efterleves, samt hvilke initiativer Leverandøren igangsætter for at efterleve målsætningen.  Undervisere skal hertil løbende efteruddannes med henblik på anvendelse af tidssvarende og målrettede undervisningsmaterialer samt teknologier, som er i overensstemmelse med de faglige anbefalinger i BEK nr. 1760 af 30/12/2024 eller dens øvrige opdateringer. |

**Spørgsmål til krav**

I Ordregivers udkast anvendes en model, hvor der stilles krav til Tilbudsgivers underviseres uddannelse, samt hvor stor en andel uddannede undervisere, Tilbudsgivere skal have. Ordregiver ønsker dette krav, da Ordregiver ser en sammenhæng mellem andelen af uddannede undervisere og det faglige niveau i undervisningen, samt resultatet heraf (resultat ved prøver og gennemførsel).

Ordregiver er bevidst om, at kravet til andelen ikke kan fastsættes for højt. På den baggrund foreslår Ordregiver en trappemodel, hvor kravet øges i takt med Rammeaftalens løbetid. Ordregiver vurderer at dette er realistisk når det tages i betragtning, at Rammeaftalens varighed bliver 6+2 år. Ordregiver er ligeledes bevidst om, at udskiftning blandt medarbejderne kan gøre, at andelen kan falde og stige kvartalsvist. På den baggrund ønsker Ordregiver en dialogbaseret tilgang, hvis det under kontraktperioden viser sig, at kravet periodisk kan være vanskeligt at efterleve.

På baggrund af ovenstående har Ordregiver følgende spørgsmål:

1. Er kravet til undervisernes kompetencer klart beskrevet?
2. Vil det være muligt at efterleve kravene i den foreslåede ”trappemodel”?
   * Hvis nej, har Tilbudsgiver et alternativt forslag som indebærer, at kravet til andelen af uddannede undervisere gradvist stiger over Rammeaftalens levetid?

Svar bedes afgive skriftligt og i videst muligt omfang i en form, så det kan offentliggøres på hjemmesiden for udbuddet [Danskuddannelse for selvforsørgende udlændinge | Fagligt indkøb i BIF](https://bif-indkoeb.kk.dk/udbud-og-indkoeb/udbud-paa-vej/danskuddannelse-for-selvforsoergende-udlaendinge). Markér eventuelle værdidata, så disse kan undtages for offentliggørelse på hjemmesiden.

**Svar bedes afgives til e-mail:** [**sz5e@kk.dk**](mailto:sz5e@kk.dk) **senest torsdag den 7. august 2025.**

Hvis der er spørgsmål til anmodningen, bedes disse sendes til samme e-mailadresse.